CELEX: 62021TN0410
Language: lt
Date: 2021-07-08 00:00:00
Title: Byla T-410/21: 2021 m. liepos 8 d. pareikštas ieškinys byloje Ferriera Valsabbia ir Valsabbia Investimenti / Komisija

2021 10 25   
            
            
               LT
            
            
               Europos Sąjungos oficialusis leidinys
            
            
               C 431/39
            
         
      2021 m. liepos 8 d. pareikštas ieškinys byloje Ferriera Valsabbia ir Valsabbia Investimenti / Komisija
      
      (Byla T-410/21)
      (2021/C 431/47)
      Proceso kalba: italų
      
         Šalys
      
      
         Ieškovės: Ferriera Valsabbia SpA (Odolo, Italija), Valsabbia Investimenti SpA (Odolo), atstovaujamos advokatų D. Fosselard, D. Slater ir G. Carnazza
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  i. Priteisti iš Sąjungos, atstovaujamos Komisijos, sumokėti delspinigius nuo 10 250 000 EUR sumos, taikant Europos centrinio banko (ECB) pagrindinėms refinansavimo operacijoms nustatytą palūkanų normą, galiojusią kalendorinio mėnesio, kai baigėsi nustatytas terminas, pirmą dieną, pridėjus tris su puse procentinio punkto, už laikotarpį nuo 2010 m. kovo 9 d. iki 2017 m. lapkričio 14 d., atėmus 372 812,31 EUR palūkanų, kurias ieškovės jau gavo, t. y. 3 174 389,74 EUR sumą, arba, alternatyviai, sumokėti delspinigius, apskaičiuotus remiantis palūkanų norma, kuri Bendrojo Teismo nuomone yra tinkama;
               
            
                  —
               
               
                  ii. priteisti iš Sąjungos, atstovaujamos Komisijos, sumokėti delspinigius nuo (i) punkte nurodytos sumos už laikotarpį nuo 2017 m. lapkričio 14 d. iki realaus sumokėjimo dienos, taikant ECB pagrindinėms refinansavimo operacijoms nustatytą palūkanų normą, galiojusią kalendorinio mėnesio, kai baigėsi nustatytas terminas, pirmą dieną, pridėjus tris su puse procentinio punkto, arba, alternatyviai, taikant palūkanų normą, kuri Bendrojo Teismo nuomone yra tinkama;
               
            
                  —
               
               
                  iii. alternatyviai ii punktui, priteisti iš Sąjungos, atstovaujamos Komisijos, sumokėti delspinigius nuo (i) punkte nurodytos sumos už laikotarpį nuo 2021 m. kovo 2 d. iki realaus sumokėjimo dienos, taikant ECB pagrindinėms refinansavimo operacijoms nustatytą palūkanų normą galiojusią kalendorinio mėnesio, kai baigėsi nustatytas terminas, pirmą dieną, pridėjus tris su puse procentinio punkto, arba, alternatyviai, taikant palūkanų normą, kuri Bendrojo Teismo nuomone yra tinkama;
               
            
                  —
               
               
                  iv. be to, alternatyviai, panaikinti 2021 m. balandžio 30 d. Komisijos pranešimą Ref. Ares (2021) 2904093;
               
            
                  —
               
               
                  v. priteisti iš Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi trimis pagrindais.
      
                  1.
               
               
                  Pirmasis ieškinio pagrindas, susijęs su prašymu atlyginti žalą, grindžiamas Komisijos neteisingu 2017 m. rugsėjo 21 d. Sprendimo Ferriera Valsabbia ir kt. / Komisija (C-86/15 P ir C-87/15 P, EU:C:2017:717) vykdymu pažeidžiant SESV 266 straipsnio pirmą pastraipą ir Europos Sąjungos pagrindinių teisių chartijos 41 straipsnio 3 dalį.
                  Šiuo klausimu teigiama, kad Komisija nesumokėjo visų delspinigių nuo grąžintos baudos sumos priėmus minėtą sprendimą.
               
            
                  2.
               
               
                  Antrasis ieškinio pagrindas, susijęs su prašymu panaikinti, grindžiamas SESV 266 ir 296 straipsnių pažeidimu ir klaidingu taikymu. Europos Sąjungos Teisingumo Teismo statuto 46 straipsnio pažeidimas ir klaidingas taikymas. 2021 m. balandžio 30 d. Komisijos rašto motyvavimo trūkumas. Teisės klaida ir akivaizdi vertinimo klaida.
                  Šiuo klausimu teigiama, kad Komisijos raštas, kuriuo ji atsisakė sumokėti ieškovėms delspinigius, yra nepakankamai motyvuotas ir pažeidžia principus senaties termino srityje.
               
            
                  3.
               
               
                  Trečiasis ieškinio pagrindas, susijęs su prašymu panaikinti, grindžiamas SESV 266 straipsnio ir Reglamento (ES) Nr. 1268/2012 (1) pažeidimu.
                  Šiuo klausimu teigiama, kad Reglamento (EB, Euratomas) Nr. 2342/2002 (2) 85a straipsnio 2 dalis, kuria rėmėsi Komisija savo 2021 m. balandžio 30 d. rašte, baudos grąžinimo momentu negaliojo, todėl buvo netaikytina.
               
            
         (1)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012, p. 1).
      
         (2)  2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (OL L 357, 2002, p. 1; 2004 m. specialusis leidimas lietuvių k., 1 sk., 4 t., p. 145).